Toshkentdagi Inha universiteti tayyorlov kursi tinglovchilari muddatidan oldin talaba bo‘lishdi

19-iyun, seshanba kuni Toshkent shahridagi Inha universiteti (IUT) qoshidagi Uzluksiz ta’lim markazi tayyorlov kursi tinglovchilari orasida yakuniy imtihon o‘tkazildi. Bu haqda universitet matbuot xizmati “Daryo”ga xabar berdi.

Imtihon yakunlariga ko‘ra, eng yaxshi tinglovchilar kirish imtihonlarini topshirmay IUT talabasi bo‘lish imkonini qo‘lga kiritdi.
Uzluksiz ta’lim markazi yoshlarni oliy o‘quv yurtlarining kirish imtihonlariga tayyorlash maqsadida tashkil etilgan. Markazda matematika, fizika va ingliz tili o‘qitiladi. Har 3 oyda tinglovchilar oraliq nazorat ishi topshiradi va undan muvaffaqiyatli o‘tgan tinglovchilargina o‘qishni davom ettiradi.
— 2017-yilning sentyabr oyida 460 ga yaqin yoshlar 1 va 2 yillik tayyorlov kurslariga ro‘yxatdan o‘tdi va ularning 150 nafarigina yakuniy imtihonlarda ishtirok etish imkoniyatiga ega bo‘ldi, — deydi Uzluksiz ta’lim markazi menejeri Dilshod Soatmurodov. — Bu bizning bitiruvchilar soniga emas, ta’lim sifatiga e’tibor berayotganimizdan darak beradi.
Tayyorlov kurslarining yakuniy imtihonlari matematika va fizika fanlaridan o‘tkazildi. Universitetning “Logistika” fakultetiga o‘qishga kirmoqchi bo‘lgan tinglovchilar faqatgina matematika fanidan imtihon topshirdi. Har bir fan uchun 1 soat vaqt ajratildi.
Yakuniy imtihonda 60 foizdan yuqori ball to‘plaganlar, shuningdek, eng yaxshi tinglovchilarning dastlabki 30 foizi qatoridan o‘rin olganlar universitet talabasiga aylanadi. Ular universitetning kirish imtihonlarida qatnashib, grant o‘rinlar uchun kurashishi ham mumkin.
Talaba bo‘lish imkonini qo‘lga kiritgan litsey va kollejlarning birinchi va ikkinchi bosqich o‘quvchilari ta’limni yakunlab, diplom olgandan so‘ng universitetga qabul qilinadi.
Ochiqlik va shaffoflikni ta’minlash maqsadida universitetning kutish zalida imtihon jarayonining  to‘g‘ridan-to‘g‘ri uzatilishi tashkil etilgan. Ota-onalar imtihonlarni onlayn rejimida kuzatish imkoniga ega bo‘lgan.